# Venedor de La Màscara Feliç

El Venedor de La Màscara Feliç (お面屋, Omen'ya en japonès, Happy Mask Salesman en anglès) és un personatge recurrent a la saga de Zelda. Es tracta d'un col·leccionista i venedor de màscares estranyes i inusuals. Tot sovint, se'l considera un dels personatges més inquietants de la saga degut al seu comportament erràtic, temperament imprevisible, poders estranys i rampells histèrics. Això l'ha convertit en un personatge únic i misteriós. S'han elaborat diverses teories sobre la seva veritable identitat i al joc The Legend of Zelda: Majora's Mask en deixa anar pistes subtils, fent creure que és més que un col·leccionista comú de màscares.

## Aparicions
### The Legend of Zelda: Ocarina of Time

El Venedor de La Màscara Feliç és el propietari de la botiga La Màscara Feliç a la Ciutadella de Hyrule. La botiga es dedica a proporcionar màscares a altres persones perquè les venguin i puguin obtenir "la veritable felicitat". A canvi, el venedor obté algun benefici. Generalment es troba de bon humor, però si en Link torna sense rúpies després de vendre una màscara, canviarà d'expressió, passarà a tenir-ne una de dement i desconcertant i farà fora a en Link de la seva botiga. El seu estat d'ànim tornarà a la normalitat quan en Link hi torni a entrar.
La Màscara Feliç obre les portes quan el soldat hylià que custodia la porta que dóna accés a la Muntanya de la Mort demana a en Link si li pot portar una màscara de Keaton per al seu fill. En Link la pot demanar prestada al venedor i a continuació, inicia una recerca de comerç; un cop en Link ha venut quatre màscares diferents, el venedor li entrega la Màscara de la veritat, la que permet comunicar-se amb les Pedres Sheikah. A més, tres noves màscares, la Gerudo, Goron i Zora, estaran disponibles a la botiga, igual que les màscares venudes prèviament. A part de la Màscara de la veritat, les màscares no serveixen per a res pràctic per completar el joc, tot i que fer-les servir sovint pot donar lloc a resultats còmics quan es parla amb altres personatges. D'altra banda, es poden fer servir a l'Escenari del Bosc, cosa que provoca diferents respostes dels Matolls Deku en funció de quina màscara es faci servir.
Tot i que el Venedor de La Màscara Feliç no es pot trobar a la part adulta d'en Link en el joc, se'l pot veure celebrant la derrota d'en Ganondorf a la Granja Lon Lon durant els crèdits. Des que se sap que pot viatjar entre els mons de Hyrule i Tèrmina, podria ser que hagués fugit a Tèrmina ben al principi del Gran Cataclisme.

### The Legend of Zelda: Majora's Mask

Al joc Majora's Mask, el Venedor de La Màscara Feliç té el paper més important de les seves aparicions a la saga. És un dels personatges principals del joc, ja que les accions del venedor abans dels esdeveniments del joc catalitza la destrucció imminent de Tèrmina, el punt focal de la història del joc.
Durant els seus viatges per trobar màscares estranyes i poderoses, el Venedor de La Màscara Feliç va aconseguir obtenir la llegendària Màscara de Majora. Utilitzada per una antiga tribu, la màscara conté poders destructius de proporcions cataclísmiques. Per tal d'evitar una catàstrofe en el futur, la tribu va segellar la màscara a les ombres. El venedor, aparentment, va haver de fer grans esforços per obtenir la màscara. No obstant, quan la va trobar se'n va penedir immediatament, ja que podia sentir el poder fosc i maligne de la màscara. Després de continuar el seu viatge, quan travessava el Bosc Perdut, el Venedor de La Màscara Feliç es va veure emboscat per un ésser del bosc conegut com a Skull Kid i les seves dues fades que l'acompanyaven, La Taia i en Tael. Mentre el venedor era inconscient, l'Skull Kid li va robar la Màscara de Majora, com si hagués estat impulsat a fer-ho pels poders malignes de la màscara.
Amb el temps, en Link, qui se n'havia anat de viatge per trobar la seva amiga Navi que va perdre després de la derrota d'en Ganondorf al joc Ocarina of Time, també es veu emboscat per l'Skull Kid, la Taia i en Tael, qui l'estomaquen fins que es queda inconscient. L'Skull Kid li roba l'Ocarina del Temps i segresta l'Epona. En Link recupera el coneixement i mirar d'acostar-se sigil·losament a l'Skull Kid, però el trio s'escapa ràpidament cavalcant l'Epona. En Link els persegueix, però cau en un abisme i acaba en una sèrie de túnels sota la terra de Tèrmina. Després d'haver sigut transformat en un Matoll Deku per l'Skull Kid, en Link fa equip amb la Taia, a qui l'Skull Kid i en Tael deixen enrere, i junts aconsegueixen sortir dels túnels. Del no-res, el Venedor de La Màscara Feliç s'acosta a en Link i li diu que és possible tornar a la seva forma hyliana. Tot el que necessita és recuperar la seva Ocarina del Temps i tornar amb el venedor. A canvi d'això, el venedor sol·licita a en Link que li recuperi la màscara que havia perdut. El venedor només dóna una explicació breu de la Màscara de Majora, fent veure que sap molt més del que diu.
En Link surt de la zona de túnels i es troba a Tèrmina, on una Lluna grossa i sinistra amenaça de destruir tota la terra de Tèrmina en el transcurs de tres dies. A la nit del dia final, En Link s'enfronta a l'Skull Kid al punt més alt de la Torre Rellotge i aconsegueix recuperar l'Ocarina del Temps, però no té la mateixa sort amb la Màscara de Majora. En Link toca la Cançó del Temps, fa retrocedir el temps al primer dia amb l'ajuda de la Deessa del Temps i torna amb el Venedor de La Màscara Feliç. Ell manté la seva promesa i ensenya a en Link la Cançó de la Curació, una cançó que cura els esperits, i en Link torna a la seva forma hyliana. Tot seguit, l'esperit Deku que havia habitat el cos d'en Link es converteix en una màscara que en Link pot fer servir en qualsevol moment per tornar a convertir-se en un Matoll Deku. No obstant, quan el venedor veu que en Link ha fracassat en la seva promesa de recuperar la Màscara de Majora, es torna extremadament angoixat, anant tant enllà que fins i tot sacseja en Link. Ell li revela la veritable naturalesa de la màscara i el seu poder i afirma que recuperar la màscara és crucial per a la supervivència de Tèrmina. Curiosament, també diu a en Link que ha de recuperar la màscara abans que abandoni Tèrmina per continuar el seu viatge. La data de la seva sortida coincideix amb la col·lisió de la Lluna amb Tèrmina, tret que en Link pugui detenir l'Skull Kid. Durant els tres dies, ell s'espera pacientment a què en Link recuperi la màscara. Després que en Link derroti en Majora, l'entitat que habita dins la màscara, amb la conseqüent salvació de Tèrmina, el Venedor de La Màscara Feliç recupera la seva màscara, aparentment desposseïda de tot poder, cosa que la converteix en una màscara qualsevol. Diu a en Link unes paraules enigmàtiques i desapareix.

### The Legend of Zelda: Oracle of Ages

El Venedor de Màscares és el propietari de la Botiga de Màscares, ubicada a la Muntanya Nuun del present a Labrynna. Pateix un cas d'inanició i, subtilment, demana a en Link que li aconsegueixi una mica de menjar. En Link li dóna un tros de carn saborosa per calmar-li la gana i, a canvi, el venedor li dóna la Màscara del Gosset. No obstant, abans de donar-l'hi li diu que està molest per haver de donar una cosa a canvi. Això és part de la missió comercial de l'Espasa Noble.

## Cites del personatge

   * Sóc el propietari de La Màscara Feliç. Viatjo per tot arreu a la recerca de màscares.
   * Has topat amb un destí terrible, oi que sí?

## Curiositats

* Al joc Majora's Mask, a la part de darrere de la seva motxilla s'hi pot veure una màscara semblant a la d'en Mario. A la part davantera, se n'hi pot veure una altra amb la mateixa imatge que té l'Escut Mirall.
* Al joc Majora's Mask, si hi parles amb una màscara que no et transformi, n'endevinarà el nom i te'n dirà l'essència que duu. Després et dirà que no és la màscara que cerca.
* És un dels pocs personatges que coneixen el portal entre Hyrule i Tèrmina.
* Aquest personatge té una forma curiosa de moure's al joc Majora's Mask, ja que els seus moviments no estan ben definits. En un segon pot passar d'una forma a una altra. Potser es va dissenyar així per donar-li un aire més graciós i estrany.
* La seva rialla és similar a la d'en Michael Jackson.
* Explorant els fitxers del joc Majora's Mask 3D es pot veure que el model de la cara dels Nens de la Lluna és el mateix que el del Venedor de La Màscara Feliç. A l'original de la N64 les seves cares no tenien cap textura.
* La cita "Has topat amb un destí terrible, oi que sí?" (You've met with a terrible fate, haven't you?, en anglès) al joc Majora's Mask és una de les cites més icòniques de la saga, de la qual se n'han fet pòsters, una cançó, un curtmetratge (preqüela del joc) i fins i tot remasteritzacions de la banda sonora del joc sota el paraigües de la frase, entre d'altres.

## Referències

* ↑ «Majora's Mask: Terrible Fate», 22-11-2016. [Consulta: 24 setembre 2024].
* ↑ «Terrible Fate, by Theophany» (en anglès). [Consulta: 24 setembre 2024].